               COMISIA EUROPEANĂ
            Bruxelles, 8.12.2016
            COM(2016) 779 final
            2016/0385(NLE)
            Propunere de
            DECIZIE A CONSILIULUI
            privind poziția care va fi adoptată de Uniune în cadrul grupului de lucru al participanților la acordul OCDE privind creditele la export care beneficiază de susținere oficială referitor la normele privind stabilirea prețurilor de referință pe piață

               EXPUNERE DE MOTIVE

               1.CONTEXTUL PROPUNERII

               Motivele și obiectivele propunerii

               Acordul OCDE privind creditele la export care beneficiază de susținere oficială („acordul”) este un acord bazat pe încredere (gentlemen’s agreement) între Australia, Canada, Uniunea Europeană, Japonia, (Republica) Coreea, Noua Zeelandă, Norvegia, Elveția și Statele Unite ale Americii. Brazilia, cu toate că nu este un stat membru al OCDE, este parte participantă la înțelegerea sectorială din cadrul acordului referitoare la creditele la exportul de aeronave civile.

               Scopul principal al acordului este acela de a oferi un cadru care să permită un mod de folosire ordonat al creditelor la export care beneficiază de susținere oficială. În practică, acesta se traduce prin oferirea unor condiții echitabile, în care concurența se bazează pe prețul și pe calitatea produselor exportate și nu pe condițiile financiare oferite. Mai mult, scopul său este de a elimina subvențiile și denaturările comerțului legate de creditele la export care beneficiază de susținere oficială.

               Acordul a luat ființă în 1978, pe baza „Consensului“ privind creditele la export asupra căruia au convenit o serie de țări OCDE în 1976. Înainte de această dată, lipsa normelor a dus la concurență între guverne pentru a oferi termenii financiari cei mai atractivi în sprijinul exportatorilor care concurează pentru contracte comerciale, ceea ce a dus la apariția unor subvenții financiare și a unor potențiale denaturări ale comerțului. Acordul stabilește limite pentru termenii și condițiile aplicabile creditelor la export care beneficiază de susținere oficială și pentru acordarea de ajutor condiționat. Acordul este actualizat în mod regulat, ținându-se seama, printre altele, de evoluțiile politice și de evoluția piețelor financiare la nivel mondial.

               Orientările privind stabilirea prețurilor de referință pe piață oferă principii directoare pentru stabilirea unor prime în cadrul tranzacțiilor cu debitori din țări incluse în categoria 0, din țări OCDE cu venituri ridicate și din țări din zona euro cu venituri ridicate. Orientările actuale privind stabilirea prețurilor de referință pe piață cuprinse în acord au fost instituite ca parte din pachetul Malzkuhn-Drysdale care a intrat în vigoare în septembrie 2011. În timp ce orientările actuale oferă un cadru pentru a nu subcota prețurile de pe piața privată, marja de interpretare și apariția unor practici diferite în rândul participanților la acord sunt încă semnificative. Propunerea înaintată de către secretariatul OCDE, propunerea revizuită a președintelui pentru normele privind stabilirea prețurilor de referință de pe piață, va oferi orientări mai clare și va îmbunătăți condițiile de concurență echitabilă în cadrul OCDE.

               Coerența cu dispozițiile existente în domeniul de politică

               Dacă va fi aprobată, propunerea va înlocui actualele orientări privind stabilirea prețurilor de referință pe piață cuprinse în acord, respectând în același timp structura actuală a acestuia.

               Decizia de aprobare va fi luată de grupul de lucru al participanților la acordul privind creditele la export care beneficiază de susținere oficială. Poziția Uniunii Europene va fi exprimată de către Comisie.

               Este probabil ca participanții OCDE la acord să convină cu privire la propunerea revizuită a președintelui pentru normele privind stabilirea prețurilor de referință de pe piață în cadrul reuniunii lor regulate de la mijlocul lunii noiembrie 2016 sau în cadrul unei proceduri scrise în strânsă legătură cu reuniunea și să adopte modificările necesare ale acordului OCDE cu scopul de a pune în aplicare noile norme până la 1 februarie 2017. Întrucât negocierile au fost finalizate cu succes, iar propunerea revizuită a președintelui pentru normele privind stabilirea prețurilor de referință de pe piață a fost prezentată în vederea adoptării unei decizii, este esențial ca Uniunea Europeană să fie în măsură să aprobe în mod formal propunerea actuală privind stabilirea prețurilor de referință de pe piață și modificările aduse acordului OCDE.

               Noua versiune a acordului va fi încorporat în acquis-ul UE printr-un act delegat. Acordul OCDE, inclusiv anexele și modificările sale, produce efecte juridice în Uniune în temeiul Regulamentului (UE) nr. 1233/2011 al Parlamentului European și al Consiliului. La articolul 2 din Regulamentul (UE) nr. 1233/2011 se precizează: „Comisia este împuternicită să adopte acte delegate, în conformitate cu articolul 3, pentru a modifica anexa II ca urmare a modificării orientărilor convenite între participanții la acord”.

               Coerența cu alte politici ale Uniunii

               Nu se aplică:

               2.TEMEI JURIDIC, SUBSIDIARITATE ȘI PROPORȚIONALITATE

               Temei juridic

               Acordul OCDE este un acord pe bază de încredere între UE și alți opt participanți (Statele Unite, Canada, Japonia, Coreea, Norvegia, Elveția, Noua Zeelandă și Australia). Acordul, inclusiv anexele și modificările sale succesive, este încorporat în legislația UE în temeiul articolelor 1 și 2 din Regulamentul (UE) nr. 1233/2011 al Parlamentului European și al Consiliului din 16 noiembrie 2011 privind aplicarea anumitor orientări în domeniul creditelor la export care beneficiază de susținere oficială și de abrogare a Deciziilor 2001/76/CE și 2001/77/CE. Prin urmare, acordul, inclusiv anexele și modificările acestuia, produce efecte juridice în sensul articolului 218 alineatul (9) din TFUE [a se vedea hotărârea Curții de Justiție din 7 octombrie 2014 în cauza C-399/12, Germania/Consiliul (OIV), punctul 63]. În esență, după cum se prevede la punctul 1 din acord, acesta are scopul de a oferi un cadru care să permită un mod de folosire ordonat al creditelor la export care beneficiază de susținere oficială, urmărind încurajarea, la nivel mondial, a unor condiții echitabile pentru exportatori și a unei concurențe loiale între aceștia și, în consecință, facilitarea și reglementarea comerțului internațional, în special a politicii privind exporturile, în sensul articolului 207 din TFUE. Din acest motiv, este necesară o decizie a Consiliului în temeiul articolului 207 și al articolului 218 alineatul (9) din TFUE, pentru a stabili poziția care trebuie adoptată, în numele Uniunii Europene, în cadrul reuniunii participanților din OCDE la acordul privind creditele la export care beneficiază de susținere oficială.

               Subsidiaritatea (în cazul competențelor neexclusive)

               Acordul OCDE face parte din politica comercială a statelor membre, care ține de competența exclusivă a Uniunii Europene.

               Proporționalitatea

               Nu se aplică.

               Alegerea instrumentului

               Nu se aplică.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               Evaluare ex post/verificări ale adecvării legislației existente

               Nu a fost realizată nicio evaluare a impactului cu privire la prezenta propunere întrucât modificările propuse sunt o continuare a politicii UE de lungă durată privind creditele la export, puse în aplicare în legislația UE prin act delegat, după fiecare modificare anuală a acordului. Conținutul propunerii a fost aprobat de Grupul de lucru al Consiliului privind creditele la export în cadrul reuniunii sale din 31.5.2016.

               Consultări cu părțile interesate

               Nu se aplică.

               Obținerea și utilizarea expertizei

               Nu se aplică.

               Evaluarea impactului

               Nu se aplică.

               Adecvarea și simplificarea reglementărilor

               Nu se aplică.

               Drepturi fundamentale

               Nu se aplică.

               4.IMPLICAȚII BUGETARE

               Implicațiile bugetare se limitează la cheltuielile administrative.

               5.ALTE ELEMENTE

               Planuri de punere în aplicare și măsuri de monitorizare, evaluare și raportare

               Nu se aplică.

               Documente explicative (în cazul directivelor)

               Nu se aplică.

               Explicații detaliate ale dispozițiilor specifice ale propunerii – Rezumat al modificărilor propuse la acordul OCDE și poziția recomandată a Uniunii Europene

               Propunere

               Propunerea este anexată la decizia Consiliului.

               Poziția recomandată:

               Sprijin în favoarea propunerii.

               2016/0385 (NLE)

               Propunere de

               DECIZIE A CONSILIULUI

               privind poziția care va fi adoptată de Uniune în cadrul grupului de lucru al participanților la acordul OCDE privind creditele la export care beneficiază de susținere oficială referitor la normele privind stabilirea prețurilor de referință pe piață

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Un cadru internațional pentru un mod de folosire ordonat al creditelor la export este esențial pentru crearea unor condiții de concurență echitabile la nivel global și pentru facilitarea comerțului internațional. Un astfel de cadru trebuie să fie actualizat periodic, ca în cazul propunerii de actualizare a normelor privind stabilirea prețurilor de referință pe piață, care este dezbătută în prezent de către participanții la acordul OCDE privind creditele la export care beneficiază de susținere oficială („acordul OCDE”).

               (2)Discuții ample referitoare la normele privind stabilirea prețurilor de referință pe piață au avut loc în cadrul Grupului de lucru al OCDE pentru credite la export și garantarea creditelor

               (3)Se prevede ca modificările aduse acordului OCDE în ceea ce privește normele privind stabilirea prețurilor de referință pe piață să fie adoptate la 1 februarie 2017

               (5)Acordul OCDE, inclusiv anexele și modificările sale, produce efecte juridice în Uniune în temeiul Regulamentului (UE) nr. 1233/2011 al Parlamentului European și al Consiliului
                  1
               . La articolul 2 din Regulamentul (UE) nr. 1233/2011 se precizează: „Comisia este împuternicită să adopte acte delegate, în conformitate cu articolul 3, pentru a modifica anexa II ca urmare a modificării orientărilor convenite între participanții la acord”.

               (6)În consecință, în conformitate cu articolul 218 alineatul (9) din TFUE, este necesar să se stabilească poziția care trebuie adoptată de Uniune în cadrul comitetelor OCDE pentru credite la export, cu privire la modificările acordului OCDE.

               (7)Reprezentanții Uniunii în comitetele OCDE pentru credite la export ar trebui să aprobe o modificare a acordului OCDE pe baza principalelor orientări prevăzute în propunerea revizuită a președintelui referitoare la normele privind stabilirea prețurilor de referință de pe piață, anexată la prezenta decizie. Aceasta poate să includă acordul asupra unor puncte specifice care nu schimbă principalele orientări, fără o altă decizie a Consiliului.

               (8)Pentru a se asigura eficacitatea măsurilor prevăzute în prezenta decizie, aceasta ar trebui să intre în vigoare imediat,

               ADOPTĂ PREZENTA DECIZIE:

               Articolul 1

               Poziția care urmează să fie adoptată de Uniunea Europeană în cadrul grupului de lucru privind creditele și garantarea creditelor la export și în grupul participanților la acordul OCDE privind creditele la export care beneficiază de susținere oficială este de a sprijini și de a adopta principalele orientări prevăzute în propunerea revizuită a președintelui pentru normele privind stabilirea prețurilor de referință de pe piață, anexată la prezenta decizie.

               Articolul 2

               Reprezentanții Uniunii Europene în cadrul comitetelor de credit la export ale OCDE pot conveni, fără a fi necesară o altă decizie a Consiliului, asupra modificărilor aduse unor anumite puncte, care nu aduc atingere principalelor orientări cuprinse în propunerea anexată.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)
                  Regulamentul (UE) nr. 1233/2011 al Parlamentului European și al Consiliului din 16 noiembrie 2011 privind aplicarea anumitor orientări în domeniul creditelor la export care beneficiază de susținere oficială și de abrogare a Deciziilor 2001/76/CE și 2001/77/CE ale Consiliului (JO L 326, 8.12.2011, p. 45).

    ---documentbreak---

               COMISIA EUROPEANĂ
            Bruxelles, 8.12.2016
            COM(2016) 779 final
            ANEXĂ
            la
            Propunerea de decizie a Consiliului
            privind poziția care va fi adoptată de Uniune în cadrul grupului de lucru al participanților la acordul OCDE privind creditele la export care beneficiază de susținere oficială referitor la normele privind stabilirea prețurilor de referință pe piață

               ANEXĂ

               PROPUNERE

               24.RATELE MINIME ALE PRIMELOR PENTRU RISCUL DE CREDIT

               Participanții nu aplică rate inferioare ratei minime a primei (RMP) pentru riscul de credit.

               a)RMP aplicabilă este determinată în funcție de următorii factori:

               –clasificarea riscului de țară aplicabilă;

               –durata riscului (și anume, orizontul de risc sau HOR);

               –categoria de risc-cumpărător selectată a debitorului;

               –procentul de acoperire a riscului politic și a riscului comercial și calitatea produsului de susținere oficială a creditului la export furnizat;

               –orice tehnică de reducere a riscului de țară aplicată; și

               –orice îmbunătățiri ale calității creditului privind riscul-cumpărător care au fost aplicate.

               b)RMP se exprimă ca procente din valoarea principalului creditului, ca și cum prima ar fi percepută integral la data primei trageri din credit. O explicație a modului în care se calculează RMP, inclusiv formula matematică, este oferită în anexa IX.

               c)Indiferent de țara de destinație, ratele primelor percepute de participanți pentru operațiuni la valori de referință pe piață, de exemplu care au implicat debitori/garanți (și anume entități cu risc de credit) din țările din categoria 0, din țări OCDE cu venituri ridicate și din țări din zona euro cu venituri ridicate
                  1
                se stabilesc de la caz la caz. Pentru a se garanta că ratele primelor percepute pentru operațiunile care implică debitori și, acolo unde este cazul, garanți din aceste țări nu subcotează prețurile de pe piața privată, participanții respectă următoarele proceduri, folosind convenții agreate pentru a transforma în prime prețurile de referință relevante:

               1.În cazul în care un participant oferă susținere oficială ca parte a unui pachet de împrumuturi sindicalizate care este structurat sub forma unei operațiuni garantate cu active
                  2
                sau a unei operațiuni de finanțare de proiecte
                  3
               , atunci costul global al părții care beneficiază de susținere oficială nu trebuie să fie mai mic decât costul global perceput de participantul/participanții pe piața comercială din pachetul de împrumuturi sindicalizate, respectiv prima percepută nu trebuie să fie mai mică decât cea percepută de participantul/participanții pe piața comercială. Pentru a se califica drept pachet de împrumuturi sindicalizate, trebuie îndeplinite următoarele condiții:

               –Cel puțin 25 %
                  4
                din pachetul de împrumuturi sindicalizate este format din împrumut(uri)/garanție(garanții) de pe piața comercială, fără niciun fel de susținere bilaterală sau multilaterală (de exemplu, ACE, ISD, IFI sau BMD)
                  5
               , toate părțile implicate în finanțare fiind, pe bază de pari passu supuse totalității termenilor și condițiilor financiare, inclusiv pachetul de garanții; și

               –Termenii și condițiile financiare sunt pe deplin conforme cu acordul, astfel cum a fost modificat prin aceste dispoziții privind stabilirea prețurilor de referință pe piață în operațiunile cu împrumuturi sindicalizate.

               2.În cazul tuturor celorlalte operațiuni la valori de referință pe piață, se aplică următoarele proceduri:

               –Luând în considerare disponibilitatea informațiilor de pe piață și caracteristicile operațiunilor subiacente, participanții stabilesc rata primei care urmează să fie aplicată prin compararea cu una sau mai multe dintre valorile de referință de pe piață prevăzute în anexa X, alegând valoarea (valorile) de referință pe care o (le) consideră cea mai adecvată (cele mai adecvate) pentru operațiunea în cauză.

               –Pentru a stabili rata de primă, un participant stabilește un rating de risc pentru debitor, inclusiv dacă debitorul are un rating emis de o agenție acreditată de rating de credit
                  6
                (ACR). Un participant poate stabili un rating mai bun cu o treaptă (conform baremurilor ACR acreditate) decât cel emis de o ACR acreditată
                  7
               . În cazul în care nu există un rating emis de o ACR acreditată, clasificarea riscului nu poate depăși (nu poate fi mai favorabilă decât) cu mai mult de două trepte ratingul emis de ACR al suveranului din țara de domiciliu a debitorului/garantului. Participantul transmite o notificare prealabilă, în conformitate cu articolul 48, în cazul în care un participant clasifică debitorul/garantul mai bine decât cel mai bun rating emis de o ACR acreditată sau dacă nu există un rating emis de o ACR acreditată, în cazul în care un participant clasifică o operațiune ca CC2 sau mai bine sau o scrisoare de rating de credit echivalentă cu AAA până la A- sau egală cu sau mai favorabilă decât cel mai bun rating emis de o ACR acreditată pentru suveranul de la domiciliul debitorului/garantului.

               –Fără a aduce atingere alineatelor anterioare, participanții percep o rată a primei care nu este mai mică decât prima corespunzătoare, stabilită pe baza modelului TCMB (Through the Cycle Market Benchmark - valoarea de referință pe piață bazată pe întregul ciclu economic), pe baza clasificării riscului și a duratei operațiunii, cu excepția cazului în care valoarea de referință pe piață este derivată de la (i) o obligațiune de pe piața secundară sau (ii) un swap pe riscul de credit (CDS) al unei entități specifice denumirii sau afiliate. Un participant care percepe o rată a primei mai mică decât prima corespunzătoare determinată prin modelul TCMB, stabilită pe baza ratingului acordat de ACR acreditată valorii de referință pe piață specifice denumirii
                  8
               , transmite o notificare prealabilă în conformitate cu articolul 48.

               d)Pentru țările cu „riscul cel mai ridicat” din categoria 7 se percep, în principiu, rate de primă superioare MPR stabilite pentru această categorie; aceste rate ale primelor sunt stabilite de către participantul care acordă susținere oficială.

               e)La calcularea RMP pentru o operațiune, clasificarea riscului de țară aplicabilă este clasificarea țării debitorului, iar clasificarea riscului-cumpărător aplicabilă este clasificarea debitorului
                  9
               , cu excepția cazului în care:

               –o terță parte care este solvabilă în raport cu valoarea datoriei garantate furnizează o asigurare sub forma unei garanții irevocabile, necondiționate, la cerere, valabilă din punct de vedere juridic și executabilă, cu privire la obligația de rambursare a datoriilor totale pentru întreaga durată a creditului. În cazul unei garanții oferite de o parte terță, un participant poate alege să aplice clasificarea riscului de țară aferentă țării în care garantul este situat și categoria de risc-cumpărător a garantului
                  10
               ; sau

               –atunci când o instituție multilaterală sau regională, în sensul articolului 28, acționează fie ca debitor, fie ca garant al tranzacției, se pot aplica clasa de risc de țară și categoria de risc-cumpărător aferente respectivei instituții multilaterale sau regionale.

               f)Anexa XI cuprinde criteriile și condițiile aplicării garanțiilor oferite de părți terțe în situațiile descrise la litera (e) prima și a doua liniuță de mai sus.

               g)Convenția HOR utilizată la calcularea unei RMP este jumătatea perioadei de tragere plus toată perioada de rambursare și presupune un profil regulat de rambursare a creditului la export, și anume, rambursarea în tranșe semestriale egale a principalului plus dobânzile acumulate începând cu șase luni de la data de început a creditului. Pentru creditele la export cu un profil de rambursare non-standard, perioada de rambursare echivalentă (exprimată în termeni de rate semestriale egale) se calculează după următoarea formulă: perioada de rambursare echivalentă = (durata medie ponderată a perioadei de rambursare -0,25) / 0,5.

               h)Participantul care decide să aplice o RMP asociată unei părți terțe garante situate într-o altă țară decât țara debitorului trimite o notificare prealabilă, în conformitate cu articolul 47. Participantul care decide să aplice o RMP asociată unei instituții multilaterale sau regionale care acționează drept garant trimite o notificare prealabilă, în conformitate cu articolul 48.

               25.CLASIFICAREA RISCULUI DE ȚARĂ

               Cu excepția țărilor OCDE cu venituri ridicate și a țărilor din zona euro cu venituri ridicate, țările sunt clasificate în conformitate cu capacitatea lor probabilă de a-și rambursa datoria externă (și anume, riscul de credit al țării).

               a)Cele cinci elemente ale riscului de credit al țării sunt următoarele:

               –un moratoriu general al rambursărilor hotărât de guvernul din țara debitorului/garantului sau de organismul național prin intermediul căruia se efectuează rambursarea;

               –evenimente politice și/sau dificultăți economice care survin în afara țării participantului autor al notificării sau măsuri legislative/administrative luate în afara țării participantului autor al notificării și care împiedică sau întârzie transferul de fonduri plătite în ceea ce privește creditul;

               –dispoziții legale adoptate în țara debitorului/garantului, care prevăd că rambursările efectuate în monedă locală echivalează cu achitarea datoriei, deși, ca urmare a fluctuațiilor cursului de schimb, aceste rambursări, odată convertite în moneda creditului, nu mai acoperă valoarea datoriei la data transferului de fonduri;

               –orice altă măsură sau decizie a guvernului unei țări străine care împiedică rambursarea în temeiul unui credit; și

               –cazuri de forță majoră care survin în afara țării participantului autor al notificării, precum conflicte armate (inclusiv războaiele civile), exproprieri, revoluții, răscoale, tulburări sociale, cicloane, inundații, seisme, erupții vulcanice, tsunami și accidente nucleare.

               b)Țările sunt clasificate într-una dintre cele opt categorii de risc de țară (0-7). RMP au fost stabilite pentru categoriile de la 1 la 7, dar nu pentru categoria 0, întrucât nivelul riscului de țară este considerat a fi neglijabil pentru țările din această categorie. Riscul de credit asociat operațiunilor din țările incluse în categoria 0 este, în principal, legat de riscul asociat debitorului/garantului.

               c)Clasificarea țărilor
                  11
                se realizează prin intermediul metodologiei de clasificare a riscului de țară, care este compusă din:

               –- modelul de evaluare a riscurilor de țară (denumit în continuare „modelul”), care produce o evaluare cantitativă a riscului de țară, care se bazează, pentru fiecare țară, pe trei grupe de indicatori de risc: experiența participanților în materie de plăți, situația financiară și situația economică. Metodologia modelului constă în mai multe etape diferite, inclusiv evaluarea celor trei grupe de indicatori de risc și combinarea și ponderarea flexibilă a grupelor de indicatori de risc.

               –Evaluarea calitativă a rezultatelor modelului, examinată pentru fiecare țară în parte pentru a integra riscul politic și/sau alți factori de risc neluați în considerare în totalitate sau parțial de către model. După caz, aceasta poate duce la o ajustare a evaluării cantitative efectuate utilizând modelul astfel încât să reflecte evaluarea finală a riscului de țară.

               d)Clasificările riscurilor de țară sunt monitorizate în permanență și revizuite cel puțin anual, iar modificările care rezultă din metodologia de clasificare a riscurilor de țară sunt comunicate imediat de către secretariat. Atunci când o țară este reclasificată într-o categorie inferioară sau superioară a riscului de țară, participanții trebuie, în termen de cel mult cinci zile lucrătoare de la comunicarea reclasificării de către secretariat, să aplice rate ale primelor la același nivel sau la un nivel superior față de cel al RMP asociate noii categorii de risc de țară.

               e)Clasificările aplicabile riscului de țară sunt date publicității de către secretariat.

               26.EVALUAREA RISCULUI SUVERAN

               a)Pentru toate țările clasificate prin intermediul metodologiei de clasificare a riscurilor de țară în conformitate cu articolul 25 litera (d), riscul suveran este evaluat pentru a identifica, în mod excepțional, suveranii care:

               –nu sunt debitorul cu riscul cel mai scăzut din țară; și

               –al căror risc de credit este semnificativ mai mare decât riscul de țară.

               b)Identificarea suveranilor care îndeplinesc criteriile menționate la litera (a) de mai sus se efectuează în conformitate cu metodologia de evaluare a riscului suveran care a fost elaborată și convenită de către participanți.

               c)Lista suveranilor care se constată că îndeplinesc criteriile menționate la litera (a) de mai sus este monitorizată în permanență și revizuită cel puțin anual, iar modificările care rezultă din metodologia de evaluare a riscului suveran sunt comunicate imediat de către secretariat.

               d)Lista suveranilor identificați conform criteriilor menționate la litera (b) de mai sus este dată publicității de către secretariat.

               27.CLASIFICAREA RISCULUI-CUMPĂRĂTOR

               Debitorii și, după caz, garanții din țări clasificate în categoriile de risc de țară 1-7 sunt clasificați într-una dintre categoriile de risc-cumpărător care au fost stabilite în legătură cu țara debitorului/garantului
                  12
               . Matricea categoriilor de risc-cumpărător în care sunt clasificați debitorii și garanții este prevăzută în anexa IX. Descrieri calitative ale categoriilor de risc-cumpărător sunt prevăzute în anexa XII.

               a)Clasificările riscului-cumpărător se bazează pe ratingul de credit prioritar negarantat al debitorului/garantului, astfel cum a fost determinat de participant.

               b)Fără a aduce atingere dispozițiilor de la litera (a) de mai sus, operațiunile care beneficiază de susținere în conformitate cu clauzele și condițiile din anexa VII și operațiunile cu o valoare a creditului de maximum 5 milioane DST pot fi clasificate în funcție de operațiune, mai precis după aplicarea eventualelor îmbunătățiri ale calității creditului privind riscul-cumpărător; cu toate acestea, astfel de operațiuni, indiferent de modul în care sunt clasificate, nu sunt eligibile pentru reduceri acordate în vederea aplicării îmbunătățirilor calității creditului privind riscul-cumpărător.

               c)Debitorii și garanții suverani sunt clasificați în categoria de risc-cumpărător SOV/CC0.

               d)În mod excepțional, debitorii și garanții nesuverani pot fi clasificați în categoria de risc-cumpărător „mai bun decât suveran” (SOV+)
                  13
               , în cazul în care:

               –debitorul/garantul dispune de un rating în valută emis de o ACR acreditată, care este mai bun decât ratingul pentru monedă străină (emis de aceeași ACR) al suveranului lor corespunzător, sau

               –debitorul/garantul este situat într-o țară în care riscul suveran a fost identificat ca fiind semnificativ mai mare decât riscul de țară.

               e)Participanții transmit o notificare prealabilă în conformitate cu articolul 48 pentru operațiunile:

               –cu un debitor/garant nesuveran, în cazul în care prima solicitată este mai mică decât cea stabilită pentru categoria de risc-cumpărător CC1, mai precis CC0 sau SOV+;

               –cu un debitor/garant nesuveran cu o valoare de credit mai mare de 5 milioane DST, în cazul în care un participant evaluează un rating de risc-cumpărător pentru un debitor/garant nesuveran care este clasificat de o ACR acreditată, iar ratingul riscului-cumpărător evaluat este mai bun decât ratingul acordat de ACR
                  14
                acreditată.

               e)În caz de concurență pentru o anumită operațiune, în care debitorul/garantul a fost clasificat de participanții concurenți în diferite categorii de risc-cumpărător, participanții concurenți depun eforturi pentru a conveni o clasificare comună a riscului-cumpărător. În cazul în care nu se ajunge la un acord privind o clasificare comună, nu este interzis participantului (participanților) care a(u) clasificat debitorul/garantul într-o categorie de risc-cumpărător superioară să aplice o categorie a riscului-cumpărător inferioară.

               28.CLASIFICAREA INSTITUȚIILOR MULTILATERALE ȘI REGIONALE

               Instituțiile multilaterale și regionale sunt clasificate într-una dintre cele opt categorii de risc de țară (0-7)
                  15
                și sunt revizuite, după caz; clasificarea aplicabilă e făcută publică de către secretariat.

               29.PROCENTUL ȘI CALITATEA ACOPERIRII CREDITELOR LA EXPORT CARE BENEFICIAZĂ DE SUSȚINERE OFICIALĂ

               RMP sunt diferențiate pentru a putea reflecta diferențele din punct de vedere al calității tipurilor de produse de credit la export și al procentului acoperit oferite de către participanți conform anexei IX. Diferențierea se bazează pe perspectiva exportatorului (și anume, pentru neutralizarea efectului concurențial care decurge din diferențele de calitate a instrumentelor furnizate exportatorului/instituției financiare).

               a)Calitatea unui produs de credit la export depinde de tipul produsului, mai precis dacă produsul este o garanție sau un credit direct/finanțare directă, iar în cazul produselor de asigurare - de măsura în care garantarea dobânzilor pe parcursul perioadei în care se așteaptă plata indemnizației (adică perioada cuprinsă între data de scadență a plății datorate de debitor și data la care asigurătorul trebuie să ramburseze exportatorul/instituția financiară) este asigurată fără o suprataxă.

               b)Toate produsele de credit la export existente, oferite de participanți, sunt clasificate într-una dintre cele trei categorii de produse, care sunt:

               –instrumente sub-standard, respectiv asigurare fără acoperirea dobânzii în perioada de așteptare și asigurare cu acoperirea dobânzii în perioada de așteptare, dar cu perceperea unei diferențe de primă corespunzătoare;

               –produs standard, adică asigurarea cu garanție a dobânzilor pe parcursul perioadei în care se așteaptă plata indemnizației, fără primă suplimentară corespunzătoare și cu credit direct sau finanțare directă; și

               –produs superior standardului, adică garanții.

               30.TEHNICI DE REDUCERE A RISCULUI DE ȚARĂ

               a)Participanții pot aplica următoarele tehnici de reducere a riscului de țară, a căror aplicare specifică este prevăzută în anexa XIII:

               –Structură cu fluxuri viitoare în străinătate combinată cu un cont de garanție în străinătate

               –Finanțare în moneda locală

               b)Participantul care aplică o RMP care reflectă utilizarea unei reduceri a riscului de țară transmite o notificare prealabilă în conformitate cu articolul 47.

               31.ÎMBUNĂTĂȚIRI ALE CALITĂȚII CREDITULUI PRIVIND RISCUL-CUMPĂRĂTOR

               a)Participanții pot aplica următoarele îmbunătățiri ale calității creditului privind riscul-cumpărător (buyer risk credit enhancements - BRCE) care permit aplicarea unui factor de îmbunătățire a condițiilor de credit (Credit Enhancement Factor - CEF) mai mare decât 0:

               –Atribuire a veniturilor sau creanțelor contractului

               –Titlu garantat cu active

               –Titlu garantat cu active imobilizate

               –Cont de garanție

               b)Definițiile BRCE și valorile CEF maxime sunt stabilite în anexa XIII.

               c)BRCE pot fi utilizate singure sau în combinație cu următoarele restricții:

               –CEF maxim care poate fi realizat prin utilizarea BRCE este de 0,35.

               –«Titlul garantat cu active» și «titlul garantat cu active imobilizate» nu pot fi utilizate împreună într-o operațiune.

               –În cazul în care clasificarea riscului de țară aplicabilă a fost îmbunătățită prin utilizarea clasificării „Structură cu fluxuri viitoare în străinătate combinată cu un cont de garanție blocat în străinătate”, nu se pot aplica BRCE.

               d)Pentru operațiunile în care sunt implicați debitori la valori referință pe piață, se pot aplica următoarele reduceri în ceea ce privește prima de risc derivată din indicatorii de referință de pe piața obligațiunilor și a CDS specifice denumirii, de prim rang și negarantate sau din modelul TCMB.

               –Pentru titlul garantat cu active: o actualizare de maximum 15 %;

               –Pentru titlul garantat cu active imobilizate: o actualizare de maximum 10 %;

               –Pentru contul de garanție (cont de rezervă pentru serviciul datoriei): o actualizare de maximum 10 %; și

               –Pentru o combinație de CEF, în total: o actualizare de maximum 25 %.

               e)Participanții transmit o notificare prealabilă, în conformitate cu articolul 48, pentru operațiunile cu un debitor nesuveran/garant cu un credit de peste 5 milioane DST, în care BRCE determină aplicarea unui CEF mai mare decât 0 sau atunci când BRCE sunt utilizate în operațiuni la valori de referință pe piață care au ca rezultat stabilirea unor prețuri inferioare RMP corespunzătoare stabilită pe baza modelului TCMB.

               32.REVIZUIREA VALIDITĂȚII RATELOR MINIME DE PRIMĂ
                  PENTRU RISCUL DE CREDIT

               a)Pentru a evalua gradul de adecvare al RMP și pentru a permite, dacă este necesar, realizarea de ajustări, fie în plus, fie în minus, se folosesc în paralel trei instrumente de revizuire a primelor (Premium Feedback Tools - PFT), în baza cărora se realizează monitorizarea și ajustarea RMP.

               b)Instrumentele de revizuire a primelor evaluează gradul de adecvare al RMP atât în ceea ce privește experiența reală a instituțiilor care oferă credite la export oficiale, precum și informații existente pe piața privată privind prețurile aferente riscului de credit.

               c)O revizuire cuprinzătoare a tuturor aspectelor normelor din acord referitoare la prime, cu un accent special asupra normelor privind stabilirea prețurilor de referință de pe piață, va fi efectuată până la data de 31 decembrie 2018.

               48.NOTIFICAREA PREALABILĂ

               a)Un participant îi informează prin notificare, în conformitate cu anexa VIII, pe toți ceilalți participanți, cu cel puțin 10 zile calendaristice înainte de a emite orice angajament, în cazul în care intenționează:

               1)să ofere susținere în conformitate cu articolul 10 litera (d) punctul 3;

               2)să susțină un termen de rambursare mai mare de cinci ani pentru o țară din categoria I;

               3)să ofere susținere în conformitate cu articolul 13 litera (a);

               4)să ofere susținere în conformitate cu articolul 14 litera (d);

               5)să aplice o rată a primei în conformitate cu dispozițiile articolului 24 litera (c) punctul 1, la participarea ca parte a unui pachet de împrumuturi sindicalizate;

               6)într-o operațiune la valori de referință pe piață, să clasifice debitorul/garantul mai bine decât cel mai bun rating emis de o ACR acreditată sau dacă nu există un rating emis de o ACR acreditată, să clasifice o operațiune ca CC2 sau mai bine sau o scrisoare de rating de credit echivalentă cu AAA până la A- sau egală cu sau mai favorabilă decât cel mai bun rating emis de o ACR acreditată pentru suveranul de la domiciliul debitorului/garantului.

               7)să aplice o rată a primei mai mică decât prima corespunzătoare determinată prin modelul TCMB, în conformitate cu articolul 24 litera (c) punctul (2) a treia liniuță.

               8)să aplice o rată a primei în conformitate cu articolul 24 litera (e) a doua liniuță, prin care clasificarea riscului de țară aplicabilă și categoria de risc-cumpărător utilizate pentru a calcula RMP au fost determinate de implicarea în calitate de debitor sau de garant a unei instituții multilaterale sau regionale clasificate.

               9)să aplice o rată a primei în conformitate cu articolul 27 litera (e) prin care categoria de risc-cumpărător selectată utilizată pentru a calcula RMP pentru o operațiune:

               –cu un debitor/garant nesuveran este inferioară CC1 (și anume CC0 sau SOV+);

               –cu un debitor/garant nesuveran care beneficiază de un credit mai mare de 5 milioane DST este mai favorabilă decât ratingul emis de ACR acreditată;

               10)să aplice o rată a primei în conformitate cu articolul 31 litera (a) prin care utilizarea de îmbunătățiri ale calității creditului privind riscul-cumpărător determină aplicarea unui CEF mai mare decât 0 sau atunci când BRCE sunt utilizate în operațiuni de referință pe piață care au ca rezultat stabilirea unor prețuri inferioare TCMB RMP aplicabile.

               11)să ofere susținere în conformitate cu articolul 8 litera (a) din anexa II;

               12)să ofere susținere în conformitate cu articolul 10 litera (a) punctul 1 din anexa IV;

               13)să ofere susținere în conformitate cu articolul 5 litera (b) din anexa V.

               14)să ofere susținere în conformitate cu articolul 4 litera (a) din anexa VI

               b)În cazul în care participantul care a inițiat operațiunea își restrânge sau retrage intenția de a acorda susținere pentru o astfel de operațiune, acesta îi informează de îndată pe toți ceilalți participanți în acest sens.

               ANEXA VIII : INFORMAȚII CARE TREBUIE FURNIZATE PENTRU NOTIFICĂRI

               Informațiile enumerate în secțiunea I de mai jos trebuie furnizate pentru toate notificările efectuate în temeiul acordului (inclusiv al anexelor sale). În plus, informațiile specificate în secțiunea II sunt furnizate, după caz, în legătură cu tipul specific de notificare efectuată.

               I.INFORMAȚII CARE TREBUIE FURNIZATE PENTRU TOATE NOTIFICĂRILE

               a)Informații de bază

               1.Țara care notifică

               2.Data notificării

               3.Denumirea autorității/agenției care notifică

               4.Numărul de referință

               5.Notificarea inițială sau revizuirea unei notificări anterioare (numărul revizuirii, după caz)

               6.Numărul tranșei (după caz)

               7.Numărul de referință al liniei de credit (după caz)

               8.Articolul (articolele) din acord în temeiul cărora este efectuată notificarea

               9.Numărul de referință al notificării care face obiectul unei operațiuni de aliniere (după caz)

               10.Descrierea susținerii care face obiectul operațiunii de aliniere (după caz)

               11.Țara de destinație

               b)Informații privind cumpărătorul/debitorul/garantul

               12.Țara cumpărătorului

               13.Numele cumpărătorului

               14.Adresa cumpărătorului

               15.Statutul cumpărătorului

               16.Țara debitorului (dacă este diferit de cumpărător)

               17.Numele debitorului (dacă este diferit de cumpărător)

               18.Adresa debitorului (dacă este diferit de cumpărător)

               19.Statutul debitorului (dacă este diferit de cumpărător)

               20.Țara garantului (după caz)

               21.Numele garantului (după caz)

               22.Adresa garantului (după caz)

               23.Statutul garantului (după caz)

               c)Informații privind bunurile și/sau serviciile exportate și proiectul

               24.Descrierea bunurilor și/sau a serviciilor exportate

               25.Descrierea proiectului (după caz)

               26.Amplasarea proiectului (după caz)

               27.Data de încheiere a procedurii de atribuire (după caz)

               28.Data de expirare a liniei de credit (după caz)

               29.Valoarea contractului (contractelor) care beneficiază de susținere, fie valoarea efectivă (pentru toate liniile de credit și finanțările de proiecte sau pentru fiecare operațiune individuală pe bază voluntară), fie conform următorului barem în milioane de DTS:

                        Categoria

                        de la

                        până la

                        I:

                        0

                        1

                        II:

                        1

                        2

                        III:

                        2

                        3

                        IV:

                        3

                        5

                        V:

                        5

                        7

                        VI:

                        7

                        10

                        VII:

                        10

                        20

                        VIII:

                        20

                        40

                        IX:

                        40

                        80

                        X:

                        80

                        120

                        XI:

                        120

                        160

                        XII:

                        160

                        200

                        XIII:

                        200

                        240

                        XIV:

                        240

                        280

                        XV:

                        280

                        *

               *Indică numărul de multipli de 40 de milioane DTS peste 280 de milioane DTS, de exemplu 410 milioane DTS ar fi notificate ca făcând parte din categoria XV+3.

               30.Moneda contractului (contractelor)

               d)Clauze și condiții financiare ale creditelor la export care beneficiază de susținere oficială

               31.Valoarea creditului; valoarea efectivă pentru notificările care implică linii de credit și operațiuni de finanțare de proiecte sau pentru fiecare operațiune individuală pe bază voluntară, ori conform baremurilor în DTS

               32.Moneda creditului

               33.Acont (procent din valoarea totală a contractelor care beneficiază de susținere)

               34.Costuri locale (procent din valoarea totală a contractelor care beneficiază de susținere)

               35.Data de început a creditului și trimiterea la alineatul aplicabil din articolul 10

               36.Durata perioadei de rambursare

               37.Baza ratei dobânzii

               38.Rata sau marja dobânzii

               II.INFORMAȚII SUPLIMENTARE CARE TREBUIE FURNIZATE, DUPĂ CAZ, PENTRU NOTIFICĂRI EFECTUATE ÎN LEGĂTURĂ CU DISPOZIȚII SPECIFICE

               a)Articolul 14 litera (d) punctul 5 din acord

               1.Profilul de rambursare

               2.Frecvența rambursărilor

               3.Intervalul de timp între data de început a creditului și prima rambursare a principalului

               4.Valoarea dobânzii capitalizate înainte de data de început a creditului

               5.Durata medie ponderată a perioadei de rambursare

               6.Explicația motivului pentru care nu se acordă susținere în conformitate cu articolul 14 literele (a) - (c)

               b)Articolele 24, 27, 30 și 31 din acord

               1.Clasificarea riscului de țară al țării debitorului

               2.Categoria de risc-cumpărător selectată a debitorului

               3.Durata perioadei de plată

               4.Procentul acoperit pentru riscul (politic) de țară

               5.Procentul acoperit pentru riscul comercial (cumpărător)

               6.Calitatea acoperirii (și anume, sub standard, standard, peste standard)

               7.RMP bazată pe clasificarea riscului de țară al țării debitorului în absența oricărei garanții din partea unei părți terțe, a implicării unei instituții multilaterale/regionale, a reducerii riscului și/sau a îmbunătățirilor privind riscul-cumpărător

               8.RMP aplicabilă

               9.Rata primei efective aplicate (exprimată sub formă de RMP ca procent din principal)

               c)Articolul 24 litera (c)din acord

               1.Rating(uri) pentru datoriile în monedă străină conform ACR acreditate pentru debitor

               2.Rating(uri) pentru datoriile în monedă străină conform ACR acreditate pentru suveran

               3.TCMB RMP corespunzătoare pentru operațiunea bazată pe cel mai bun rating în monedă străină emis de o ACR acreditată pentru debitor

               4.În cazul stabilirii prețurilor unui pachet de împrumuturi sindicalizate, o descriere detaliată a metodologiei utilizate pentru a obține prima pe baza prețului total.

               5.În cazul stabilirii prețului unei obligațiuni sau CDS specific(ă) denumirii, o descriere detaliată a metodologiei utilizate pentru a determina prețul, informații detaliate privind motivul pentru care acest preț este relevant, inclusiv dacă prețul este în legătură cu însuși debitorul sau cu o entitate afiliată și, în acest din urmă caz, o prezentare a modului în care au fost îndeplinite criteriile pentru o entitate afiliată.

               ANEXA X: VALORI DE REFERINȚĂ ALE PIEȚEI PENTRU OPERAȚIUNILE DIN ȚĂRILE DIN CATEGORIA ZERO

               Porțiunea negarantată a creditelor la export sau partea negarantată de ACE a unui împrumut sindicalizat

               Prețul indicat de băncile/instituțiile private cu privire la partea negarantată a creditului la export în cauză (sau, uneori, partea negarantată de ACE a unui împrumut sindicalizat) poate reprezenta cea mai bună aliniere la garantarea ACE. Prețurile pentru aceste porțiuni sau părți negarantate trebuie utilizate numai dacă sunt stabilite pe baza condițiilor comerciale (fiind, de exemplu, excluse porțiunile finanțate de instituții financiare internaționale).

               Obligațiunile corporative specifice denumirii

               Obligațiunile corporative reflectă un risc de credit specific denumirii lor. Trebuie să se dea dovadă de precauție atunci când se realizează alinieri în privința caracteristicilor contractului ACE, precum scadența, moneda de denominare sau eventualele îmbunătățiri ale creditului. Dacă se utilizează obligațiunile corporative primare (și anume randament complet la emisiune) sau obligațiunile corporative secundare (și anume marjă ajustată în funcție de opțiuni raportată la curba corespunzătoare, care este de obicei curba de swap valutar relevantă), trebuie să se utilizeze cu prioritate cele ale debitorului; dacă acestea nu sunt disponibile, se pot utiliza obligațiuni corporative primare sau secundare de la entități afiliate.

               Swapuri pe riscul de credit specifice denumirii

               Swapurile pe riscul de credit (CDS) reprezintă o formă de protecție împotriva incapacității de plată. Marja CDS este suma plătită per perioadă de cumpărătorul unui CDS ca procent din valoarea noțională a principalului, și este de obicei exprimată în puncte de bază. Cumpărătorul CDS cumpără de fapt o asigurare împotriva neîndeplinirii obligațiilor de plată, efectuând plăți către vânzătorul CDS pentru durata swapului, sau până când se produce evenimentul de credit. Trebuie să se utilizeze cu prioritate o curbă CDS pentru debitor; dacă acestea nu sunt disponibile, se pot utiliza curbe CDS de la entități afiliate.

               Valori de referință ale împrumuturilor

               Valorile de referință ale împrumuturilor primare (și anume determinarea prețului la emisiune) sau valorile de referință ale împrumuturilor secundare (și anume randamentul împrumutului estimat de instituția financiară care cumpără împrumutul de la altă instituție financiară). Trebuie să se cunoască toate tarifele pentru valorile de referință ale împrumuturilor primare pentru a putea calcula randamentul complet. Dacă se utilizează valori de referință ale împrumuturilor, trebuie să se utilizeze cu prioritate cele ale debitorului; dacă acestea nu sunt disponibile, se pot utiliza cele de la entități afiliate.

               Curbe de referință ale piețelor

               Curbele de referință ale piețelor reflectă riscul de credit al unui întreg sector sau al unei întregi clase de cumpărători. Aceste informații privind piața pot fi relevante când nu sunt disponibile informații specifice denumirii. În general, calitatea informațiilor privind aceste piețe depinde de lichiditatea lor. În orice caz, trebuie căutate instrumente de piață care să furnizeze cea mai apropiată aliniere în ceea ce privește caracteristicile contractului ACE, precum data, ratingul de credit, scadența și moneda de denominare.

               ANEXA XV: LISTA DEFINIȚIILOR

               În sensul prezentului acord:

               a)Angajament: orice declarație, sub orice formă, prin care voința sau intenția de a acorda susținere oficială este comunicată țării beneficiare, cumpărătorului, debitorului, exportatorului sau instituției financiare.

               b)Regulă comună: o înțelegere între participanți pentru a conveni, în legătură cu o operațiune dată sau în circumstanțe speciale, clauzele și condițiile financiare specifice pentru acordarea susținerii oficiale. Normele prevăzute de atitudinea comună convenită nu înlocuiesc normele aranjamentului decât în ceea ce privește operațiunea sau circumstanțele specificate în atitudinea comună.

               c)Nivelul de concesionalitate al ajutorului condiționat: în cazul granturilor, nivelul de concesionalitate este de 100%. În cazul împrumuturilor, nivelul de concesionalitate reprezintă diferența dintre valoarea nominală a împrumutului și valoarea actualizată a plăților viitoare cu titlu de achitare a datoriei, pe care debitorul trebuie să le efectueze. Această diferență este exprimată ca procent din valoarea nominală a împrumutului.

               d)Dezafectare: închiderea sau demontarea unei centrale nucleare.

               e)Valoarea contractului de export: valoarea totală care urmează să fie plătită de către cumpărător sau în numele acestuia, pentru bunurile și/sau serviciile exportate, adică excluzând costurile locale, astfel cum sunt definite în continuare. În cazul unei operațiuni de leasing, din rata de leasing este exclusă partea care corespunde dobânzii;

               f)Angajament final: pentru o operațiune de credit la export (sub forma unei operațiuni unice sau a unei linii de credit), un angajament final are loc atunci când participantul se angajează să stabilească și să realizeze clauzele și condițiile financiare, fie printr-un acord reciproc, fie printr-un act unilateral.

               g)Încărcătura inițială de combustibil: încărcătura inițială de combustibil se limitează la miezul nuclear instalat inițial, la care se adăugă încă două încărcături ulterioare, care însumate nu trebuie să depășească două treimi dintr-un miez nuclear.

               h)Susținere privind rata dobânzii: un acord între un guvern și bănci sau alte instituții financiare, care permite acordarea de finanțări cu rată fixă ale exporturilor la nivelul RRDC sau peste acest nivel.

               i)Linie de credit: un cadru pentru creditele la export, indiferent de forma în care se încheie, care include o serie de operațiuni care pot fi asociate sau nu unui proiect specific.

               j)Costuri locale: cheltuieli aferente bunurilor și serviciilor utilizate în țara cumpărătorului, care sunt necesare fie pentru executarea contractului exportatorului, fie pentru definitivarea proiectului din care face parte contractul exportatorului. Se exclud din aceste cheltuieli comisioanele plătibile agentului exportatorului în țara cumpărătoare.

               k)Obligațiune sau CDS specific(ă) denumirii: O obligațiune sau un CDS specific(ă) denumirii se limitează la acele instrumente la valori de referință pe piață care aparțin exact aceluiași debitor ca în operațiunea care beneficiază de susținere.

               l)Acoperire pură: Susținere oficială furnizată de un guvern sau în numele acestuia, acordată numai sub forma unei garanții sau asigurări de credite la export, și anume care nu beneficiază de susținere financiară oficială.

               m)Entitate afiliată: Referințele la o entitate afiliată reprezintă instrumente de referință pentru un debitor afiliat și nu neapărat exact același debitor din operațiunea care beneficiază de susținere. În cazul în care debitorul nu deține obligațiuni sau CDS cotate și există în cadrul structurii organizaționale a debitorului o societate-mamă, o filială sau o societate-soră cu obligațiuni sau CDS specifice denumirii și care sunt restante pe piață, atunci, în conformitate cu articolul 24 litera (c), respectivele obligațiuni sau CDS specifice denumirii pot fi utilizate ca și când ar fi fost eliberat de către debitorul însuși, dacă:

               1)societatea-mamă, filiala sau societatea-soră are același rating emis de o ACR ca debitorul; sau

               2)sunt îndeplinite toate criteriile următoare:

               a.ratingul intern al participantului pentru debitor/garant corespunde ratingului ACR al entității afiliate;

               b.debitorul/garantul este principala societate operațională din cadrul societății-mamă/holdingului, constituind o parte esențială și integrală a activității comerciale a grupului.

               c.ratingul ACR se bazează pe activitățile comerciale de bază ale grupului;

               d.debitorul/garantul furnizează o parte importantă a veniturilor grupului fie asigurând unele dintre produsele/activitățile de bază ale grupului, fie deținând și administrând o parte semnificativă a activelor societății-mamă;

               e.vânzarea debitorului/garantului din cadrul grupului este greu de imaginat, iar efectuarea acestei vânzări ar modifica în mod semnificativ forma globală a grupului;

               f.o neîndeplinire din partea debitorului/garantului ar constitui un mare risc pentru reputația grupului, ar dăuna francizei sale și ar putea amenința viabilitatea sa;

               g.există un înalt nivel de integrare managerială și operațională în cazul în care capitalul și finanțarea sunt furnizate în general de societatea-mamă sau de o filială de finanțare prin intermediul unor împrumuturi între societăți și în cazul în care susținerea din partea societății-mamă nu este condiționată.

               n)Termen de rambursare: perioada cuprinsă între data de început a creditului, așa cum este ea definită în prezenta anexă, și scadența contractuală a rambursării finale a principalului.

               o)Data de început a creditului:

               1)Părți sau componente (bunuri intermediare) inclusiv serviciile conexe: pentru părți sau componente, data de început a creditului este cel târziu data efectivă de acceptare a bunurilor sau data medie ponderată de acceptare a bunurilor (inclusiv servicii, după caz) de către cumpărător sau, pentru servicii, data transmiterii facturilor către client sau a acceptării serviciilor de către client.

               2)Cvasi-mijloace de producție, inclusiv servicii conexe – mașini sau echipamente, în general cu o valoare unitară relativ scăzută, destinate să fie utilizate într-un proces industrial sau în scop productiv sau comercial: în cazul cvasi-mijloacelor de producție, data de început a creditului este cel târziu data efectivă de acceptare a bunurilor, sau data medie ponderată de acceptare a bunurilor de către cumpărător, sau, dacă exportatorul răspunde de punerea în funcțiune, atunci data de început a creditului este cel târziu data punerii în funcțiune, sau pentru servicii, data transmiterii facturilor către client sau a acceptării serviciului de către client. În cazul unui contract pentru furnizarea de servicii, în care furnizorul răspunde de punerea în funcțiune, începutul perioadei de creditare este cel târziu data punerii în funcțiune.

               3)Mijloace de producție și servicii aferente proiectului – mașini sau echipamente de valoare ridicată, destinate să fie utilizate într-un proces industrial sau în scop productiv sau comercial:

               –În cazul unui contract pentru vânzarea unor mijloace de producție constând în elemente care pot fi utilizate de sine stătător, data de început a creditului este data efectivă la care cumpărătorul intră în mod efectiv/fizic în posesia bunurilor sau data medie ponderată la care cumpărătorul intră efectiv/fizic în posesia bunurilor.

               –În cazul unui contract pentru vânzarea unor mijloace de producție destinate unor uzine sau unor fabrici la cheie, atunci când furnizorul nu este răspunzător pentru punerea în funcțiune, data de început a creditului este cel târziu data la care cumpărătorul trebuie să intre efectiv în posesia întregului echipament (cu excepția pieselor de schimb) furnizat în temeiul contractului.

               –dacă exportatorul răspunde de punerea în funcțiune, începutul perioadei de creditare este cel târziu data punerii în funcțiune;

               –Pentru servicii, data de început a creditului este cel târziu data transmiterii facturilor către client sau a acceptării serviciului de către client. În cazul unui contract pentru furnizarea de servicii, în care furnizorul răspunde de punerea în funcțiune, începutul perioadei de creditare este cel târziu data punerii în funcțiune.

               4)Uzine sau fabrici la cheie – unități productive complete de valoare ridicată care necesită utilizarea unor mijloace de producție:

               –În cazul unui contract pentru vânzarea unor mijloace de producție destinate unor uzine sau unor fabrici la cheie, atunci când furnizorul nu răspunde de punerea în funcțiune, data de început a creditului este cel târziu data la care cumpărătorul intră efectiv în posesia întregului echipament (cu excepția pieselor de schimb) furnizat în temeiul contractului.

               –În cazul unui contract de construcție în care contractantul nu răspunde de punerea în funcțiune, data de început a creditului este cel târziu data terminării construcției.

               –În cazul unui contract în care furnizorul sau contractantul răspunde în mod contractual de punerea în funcțiune, data de început a creditului este cel târziu data la care au fost finalizate atât instalarea sau construcția, cât și testele preliminare menite să garanteze că obiectivul este gata de funcționare. Această regulă se aplică fără să fie necesar să se stabilească dacă instalația sau construcția este sau nu livrată cumpărătorului la acest moment în conformitate cu termenii contractului și independent de orice angajament în curs prin care furnizorului sau contractantului îi revine obligația, de exemplu, de a garanta funcționarea efectivă a acesteia sau formarea personalului local;

               –Atunci când contractul prevede executarea separată a părților individuale ale unui proiect, data de început a creditului este cel târziu data de început pentru fiecare parte individuală sau data medie a acestor date individuale sau, atunci când furnizorul nu are un contract pentru întregul proiect, ci pentru partea esențială a acestuia, data de început poate fi data adecvată pentru întregul proiect.

               –Pentru servicii, data de început a creditului este cel târziu la data transmiterii facturilor către client sau data acceptării serviciului de către client. În cazul unui contract pentru furnizarea de servicii, în care furnizorul răspunde de punerea în funcțiune, începutul perioadei de creditare este cel târziu data punerii în funcțiune.

               p)Ajutor condiționat: ajutor care este efectiv (de jure sau de facto) condiționat de achiziționarea de bunuri și/sau servicii din țara donatoare și/sau dintr-un număr limitat de țări; acest ajutor include împrumuturi, granturi sau finanțări asociate cu un nivel de concesionalitate mai mare de zero procente.

               Această definiție se aplică indiferent dacă «condiționarea» rezultă dintr-o înțelegere oficială sau din orice altă formă de înțelegere neoficială între țara beneficiară și țara donatoare sau dintr-un pachet care include una sau mai multe dintre formele de ajutor condiționat prevăzute la articolul 34 din acord, care nu sunt disponibile și integral existente pe piață, pentru a finanța achizițiile în țara beneficiară, în aproape toate celelalte țări în curs de dezvoltare și în țările participante, sau care presupun practici pe care CAD sau participanții le consideră echivalente cu o astfel de condiționare;

               q)Ajutor necondiționat: ajutor care include împrumuturi sau granturi ale căror fonduri sunt utilizate în mod liber și integral pentru a finanța achiziții din orice țară.

               r)Durata medie ponderată a perioadei de rambursare: durata necesară pentru rambursarea a jumătate din principalul unui credit. Aceasta se calculează ca suma perioadelor de timp (în ani) dintre data de început a creditului și fiecare rambursare a principalului ponderată cu partea de principal plătită la data fiecărei rambursări.

                     (1)
                  Statutul unei țări din următoarele puncte de vedere: 1. dacă este o țară cu venituri ridicate (conform definiției anuale a Băncii Mondiale, stabilită în funcție de VNB pe cap de locuitor); 2. calitatea de membru al OCDE; și 3. dacă apartenența la zona euro face obiectul unei revizuiri anuale. Desemnarea unei țări în temeiul articolului 25 litera (c) drept țară OCDE cu venituri ridicate sau drept țară din zona euro cu venituri ridicate, precum și eliminarea unei astfel de desemnări vor intra în vigoare numai după ce clasificarea veniturilor țării respective (venituri ridicate sau o altă categorie de venituri) a rămas neschimbată timp de doi ani consecutivi. O modificare în ceea ce privește desemnarea unei țări drept țară OCDE cu venituri ridicate sau drept țară din zona euro cu venituri ridicate, precum și eliminarea unei astfel de desemnări legată de o modificare a statutului de membru al OCDE sau de apartenența la zona euro, vor intra în vigoare imediat, în momentul revizuirii anuale a statutului țărilor.

                     (2)
                  Trebuie să existe o garanție de prim rang asupra activului care este finanțat pentru a se califica drept operațiune garantată cu active; și, în cazul unui leasing, o cesiune și/sau o garanție de prim rang în legătură cu plățile leasingului.

                     (3)
                  Pentru a se califica drept operațiune de finanțare de proiecte, tranzacția trebuie să îndeplinească criteriile de bază stabilite în apendicele 1 la anexa VI la acord.

                     (4)
                  Fără a aduce atingere acestui prag, în cazul operațiunilor din țări care fac obiectul valorilor de referință pe piață care utilizează termenii și condițiile prevăzute în anexa V (infrastructura feroviară) sau în anexa VI (finanțarea de proiecte) se aplică normele de participare minime relevante pentru creditele comerciale aplicabile conform acestor anexe.

                     (5)
                  Această parte a criteriului de 25 % poate fi îndeplinită în cazul în care partea de plată fără numerar dintr-o operațiune care implică o singură bancă care beneficiază de garantarea ACE include o parte negarantată de cel puțin 25 %. Astfel de tranzacții trebuie să îndeplinească toate celelalte criterii de la paragraful 1, inclusiv dispozițiile pari passu de la prezenta liniuță.

                     (6)
                  Secretariatul întocmește și menține o listă a agențiilor de rating (ACR) acreditate.

                     (7)
                  În cazul în care debitorul/garantul deține ratinguri emise de mai multe ACR acreditate, ratingul ACR este cel mai bun rating disponibil în monedă străină pe o bază negarantată de rang prioritar pentru debitor (sau garant).

                     (8)
                  În cazul în care entitatea la valorile de referință pe piață specifică denumirii nu deține un rating emis de o ACR acreditată, prețurile stabilite pe piață rezultate se consideră a fi inferioare ratei TCMB corespunzătoare și făcând obiectul unei notificări prealabile, în conformitate cu articolul 48.

                     (9)
                  Ratele primelor percepute pentru operațiunile în cazul cărora garanția din partea unei părți terțe este oferită de un debitor dintr-o țară OCDE cu venituri ridicate sau dintr-o țară din zona euro cu venituri ridicate fac obiectul cerințelor prevăzute la articolul 24 litera (c).

                     (10)
                  În cazul unei garanții oferite de o parte terță, clasificarea riscului de țară aplicabilă și categoria de risc-cumpărător trebuie să se refere la aceeași entitate, și anume fie la debitor, fie la garant.

                     (11)
                  Din motive administrative, unele țări care sunt eligibile pentru a fi clasificate într-una dintre cele opt categorii de risc de țară nu pot fi clasificate în cazul în care nu primesc, în general, credite la export care beneficiază de susținere oficială. Pentru astfel de țări neclasificate, participanții sunt liberi să aplice clasificarea riscului de țară pe care o consideră adecvată.

                     (12)
                  Normele referitoare la clasificarea cumpărătorilor ar trebui să fie înțelese în sensul stipulării celei mai favorabile clasificări care se poate aplica, de exemplu, un cumpărător suveran poate fi clasificat într-o categorie de clasificare a riscului-cumpărător mai puțin favorabilă.

                     (13)
                  RMP asociate categoriei de risc-cumpărător „mai bun decât suveran” (SOV+) sunt mai mici cu 10% decât RMP asociate categoriei de risc-cumpărător „suveran” (CC0) .

                     (14)
                  În cazul în care debitorul nesuveran face obiectul ratingului de către mai multe ACR acreditate, este necesară notificarea numai atunci când ratingul riscului-cumpărător este mai favorabil decât cel mai favorabil rating realizat de ACR.

                     (15)
                  În ceea ce privește riscul-cumpărător, instituțiile multilaterale și regionale clasificate sunt incluse în categoria de risc-cumpărător SOV/CC0.


               COMISIA EUROPEANĂ
            Bruxelles, 8.8.2017
            COM(2017) 408 final
            2017/0182(NLE)
            Propunere de
            DECIZIE A CONSILIULUI
            privind poziția care urmează a fi adoptată, în numele Uniunii Europene, în cadrul Comitetului de gestiune al Convenției TIR cu privire la propunerea de modificare a Convenției vamale privind transportul internațional de mărfuri sub acoperirea carnetelor TIR

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Convenția vamală privind transportul internațional de mărfuri sub acoperirea carnetelor TIR din 14 noiembrie 1975 a fost aprobată, în numele Uniunii Europene, prin Regulamentul (CEE) nr. 2112/78 al Consiliului
                  1
               . Convenția a intrat în vigoare în Uniunea Europeană la 20 iunie 1983.

               Scopul deciziei propuse este ca Uniunea Europeană să adopte cele mai recente modificări aduse Convenției TIR, convenite de Grupul de lucru al Comisiei Economice pentru Europa a Națiunilor Unite (CEE-ONU) privind problemele vamale care vizează transporturile și acceptate ulterior de Comitetul de gestiune al Convenției TIR.

               •Coerența cu dispozițiile existente în domeniul de politică vizat

               Nu există alte dispoziții în vigoare în domeniul propunerii în afara Regulamentului (CEE) nr. 2112/78 al Consiliului, cu excepția Regulamentului (UE) nr. 952/2013 al Parlamentului European și a Consiliului din 9 octombrie 2013 de stabilire a Codului vamal al Uniunii, care leagă regimul TIR de conceptul său de tranzit intern și extern.

               •Coerența cu alte politici ale Uniunii

               Propunerea de decizie este în conformitate cu politica comună în domeniul comerțului și al transportului. Prin facilitarea transportului rutier, sistemul TIR permite ca mărfurile să se deplaseze, traversând teritoriile a mai mult de 50 de părți contractante, cu un minimum de intervenții din partea administrațiilor vamale și oferă, prin intermediul unui lanț internațional de garanții, un acces relativ simplu la garanțiile necesare. Simplificările realizate prin intermediul Convenției TIR sunt în conformitate cu Strategia Europa 2020, deoarece existența unor proceduri eficiente de trecere a frontierei este esențială pentru economie și poate sprijini crearea de locuri de muncă.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

               Articolul 207 și articolul 218 alineatul (9) din Tratatul privind funcționarea Uniunii Europene.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

               •Consultări cu părțile interesate

               Au fost realizate consultări cu statele membre, în cadrul reuniunilor Grupului de experți în chestiuni vamale – TIR și ale altor reuniuni privind convențiile CEE-ONU. Alte consultări au avut loc în cadrul sesiunilor Grupului de lucru CEE-ONU privind problemele vamale care vizează transporturile și ale Comitetului de gestiune al Convenției TIR, cu toate părțile contractante la Convenția TIR. Părțile interesate consultate au sprijinit modificarea avută în vedere.

               •Obținerea și utilizarea expertizei

               Propunerea de modificare a articolului 11 alineatul (3) din Convenția TIR a fost transmisă de Federația Rusă. Comitetul de gestiune al Convenției TIR a solicitat organizației internaționale menționate la articolul 6 din Convenția TIR ca fiind autorizată să își asume responsabilitatea organizării și funcționării eficace a sistemului internațional de garanții [Uniunea Internațională a Transporturilor Rutiere (IRU)] să furnizeze informații statistice pentru evaluarea perioadei în care administrațiile vamale transmit către asociații cererile de plată a sumei menționate la articolul 8 alineatul (1) din Convenția TIR. Comitetul a fost de părere că lanțul de garanții poate funcționa în mod eficient cu un termen anterior, conform propunerii Federației Ruse.

               4.IMPLICAȚIILE BUGETARE

               Propunerea nu are implicații asupra bugetului Uniunii Europene.

               5.ALTE ELEMENTE

               Propunerea de modificare a articolului 1 litera (q) din Convenția TIR privind definiția termenului de „asociație garantă” se bazează pe o propunere din partea Federației Ruse de a elimina cuvintele „autoritățile vamale”. Conform clarificărilor prezentate de Federația Rusă, din cauza particularităților legate de mandatele și de structura de la nivel guvernamental, este posibil ca autoritatea competentă să autorizeze o asociație garantă să nu fie întotdeauna administrația vamală. Prin urmare, propunerea ar lărgi domeniul de aplicare al dispoziției pentru a oferi flexibilitatea considerată necesară, date fiind modalitățile administrative diferite care există în diferitele părți contractante. Mai multe părți contractante, inclusiv Uniunea Europeană, au exprimat motive de îngrijorare cu privire la faptul că, din cauza cerințelor legislației naționale sau internaționale, ar fi necesară menținerea sintagmei „autoritățile vamale”. Drept compromis și pentru a ține cont de cerințele juridice ale altor părți contractante, Comitetul de gestiune al Convenției TIR a convenit să nu elimine sintagma „autoritățile vamale”, ci să adauge „sau de alte autorități competente”.

               Federația Rusă a propus Comitetului de gestiune al Convenției TIR să clarifice mai bine ce tip de frontieră (vamală sau de stat) se aplică la articolul 2 din Convenția TIR. Potrivit Federației Ruse, textul în forma sa actuală duce la interpretări divergente și la practici diferite în ceea ce privește definirea posibilității de a transporta mărfuri pe teritoriul a două sau mai multe state membre ale uniunii vamale. Propunerea de modificare a articolului 2 din Convenția TIR ar preciza că termenul „frontieră” se referă la o frontieră vamală. Uniunea Europeană și-a desemnat teritoriul vamal ca fiind un teritoriu unic în scopul normelor care reglementează utilizarea regimului TIR. Faptul că Uniunea Europeană constituie o piață unică fără frontiere interne exclude posibilitatea utilizării carnetelor TIR pentru transporturile interne. Modificarea propusă a articolului 2 din Convenția TIR nu ar modifica aplicarea regimului TIR în Uniune, deoarece pentru Uniunea Europeană termenul „frontieră vamală” înseamnă frontiera externă a Uniunii.

               Propunerile de modificare a articolului 3 litera (b), a articolului 6 alineatul (2) și a anexei 9 partea II la Convenția TIR pentru a înlocui termenul „agreate/ă” cu termenul „autorizate/ă”, precum și de modificare a anexei 9 partea I punctul 7 la Convenția TIR pentru a înlocui sintagma „părțile contractante” cu „fiecare parte contractantă” constituie modificări de redactare care ar urma să armonizeze termenii din cadrul Convenției TIR.

               Propunerea de modificare a articolului 11 alineatul (3) din Convenția TIR ar reduce termenul cel mai timpuriu la care autoritățile vamale pot trimite unei asociații garante o cerere de plată a sumei menționate la articolul 8 alineatul (1) din Convenția TIR. Reducerea propusă a termenului de la trei luni la o lună nu ar interzice administrației vamale să transmită cererile sale de plată la o dată ulterioară, deoarece de obicei aceasta solicită în primul rând plata de la o persoană direct răspunzătoare. Acest termen ar acorda în continuare suficient timp asociației garante pentru a acționa cu eficiență după primirea notificării că operațiunea TIR nu a fost descărcată în conformitate cu articolul 11 alineatul (1) din Convenția TIR.

               Propunerea de modificare a articolului 38 din Convenția TIR ar extinde dreptul părților contractante de a exclude titulari TIR pentru a acoperi cazurile de încălcare repetată a legilor sau a reglementărilor vamale aplicabile transporturilor internaționale de mărfuri. De asemenea, ar acorda fără echivoc părților contractante dreptul de a evalua dacă o infracțiune vamală este suficient de gravă pentru a constitui un temei de excludere. Cea de a doua modificare nu schimbă fondul articolului respectiv, deoarece această competență există deja, dar ar asigura faptul că nu există nicio ambiguitate de interpretare a mandatului în cadrul procesului național de legiferare din unele părți contractante, în special în Federația Rusă, care a propus această modificare, și ar clarifica textul actual al articolului.

               Conform dispozițiilor articolului 8 alineatul (3) din Convenția TIR, fiecare parte contractantă determină suma maximă per carnet TIR care poate fi solicitată de la asociația garantă. Nota explicativă la acest articol menționează că se recomandă părților contractante să limiteze suma la 50 000 USD. Începând din 2003, suma maximă pe care asociațiile garante din Uniunea Europeană sunt obligate să o plătească atunci când le este angajată răspunderea este exprimată în euro și fixată la 60 000 EUR pe carnet TIR. Ca urmare a anunțului făcut de IRU că asigurătorul său global a sporit suma garanției acoperite, pentru toate părțile contractante la Convenția TIR, la 100 000 EUR per carnet TIR, Comitetul de gestiune al Convenției TIR a propus alinierea textului Convenției TIR. Prin urmare, nota explicativă la articolul 8 alineatul (3) din Convenția TIR ar trebui modificată.

               Propunerea de modificare a anexei 8 articolul 1 bis la Convenția TIR pentru a adăuga noile alineate (4)-(6) și propunerea de modificare a anexei 9 partea III punctul 2 la Convenția TIR pentru a adăuga noile litere (o), (p) și (q) au ca scop să sporească transparența aspectelor financiare legate de funcționarea unei organizații internaționale menționate la articolul 6 din Convenția TIR care este autorizată să își asume responsabilitatea organizării și funcționării eficace a sistemului internațional de garanții (IRU). Modificarea anexei 9 la Convenția TIR ar introduce noi norme privind cerințele de audit, precum și condiții și cerințe în ceea ce privește o organizație internațională autorizată cu obiectivul de a asigura transparența și buna guvernanță a evidențelor și conturilor legate de organizarea și de funcționarea unui sistem internațional de garanții. precum și în ceea ce privește tipărirea și distribuirea carnetelor TIR. Noile alineate adăugate la articolul 1 bis din anexa 8 la Convenția TIR ar urma să stabilească o cerință pentru Comitetul de gestiune al Convenției TIR de a examina și, în caz de necesitate, de a verifica suplimentar rapoartele de audit și declarațiile financiare anuale prezentate de organizația internațională în conformitate cu obligațiile care îi revin în temeiul anexei 9 partea III la Convenția TIR. Comitetul de gestiune ar avea de asemenea dreptul de a solicita efectuarea unor examinări suplimentare, dacă acest lucru este justificat de evaluarea riscurilor realizată. Noua notă explicativă propusă pentru anexa 8 articolul 1 bis alineatul (6) la Convenția TIR ar preciza cu mai mare claritate cum se efectuează examinările suplimentare. În decursul dezbaterilor din cadrul Grupului de lucru privind problemele vamale care vizează transporturile, propunerile de modificare a anexei 9 partea III la Convenția TIR au fost discutate cu IRU, care a afirmat că nu este împotriva ideii de a include în Convenția TIR mai multe cerințe privind transparența și că este pe deplin pregătită să respecte noile cerințe. Secretariatul TIR, mandatat de Comitetul executiv TIR, a consultat Oficiul pentru servicii de supraveghere internă din cadrul ONU (BSCI) în ceea ce privește textul propus al literelor (o), (p) și (q) din anexa 9 partea III punctul 2 la Convenția TIR. BSCI a comunicat faptul că nu este disponibil să îndeplinească funcția de auditor periodic al IRU ca organizație internațională autorizată, dar că își selectează auditurile pe baza unei analize a riscurilor.

               Propunerea de modificare a subtitlului anexei 9 partea I și a anexei 9 partea I punctul 1 la Convenția TIR pentru a adăuga termenul „minimale” ar duce la obținerea coerenței lingvistice în ceea ce privește utilizarea expresiilor „condiții(le) și cerințe(le)” și „condițiile și cerințele minimale”, care apar în principal la articolul 6 și în anexa 9 la Convenția TIR, fără modificări majore ale textului Convenției TIR.

               2017/0182 (NLE)

               Propunere de

               DECIZIE A CONSILIULUI

               privind poziția care urmează a fi adoptată, în numele Uniunii Europene, în cadrul Comitetului de gestiune al Convenției TIR cu privire la propunerea de modificare a Convenției vamale privind transportul internațional de mărfuri sub acoperirea carnetelor TIR

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția vamală privind transportul internațional de mărfuri sub acoperirea carnetelor TIR („Convenția TIR”) din 14 noiembrie 1975 a fost aprobată în numele Comunității Economice Europene prin Regulamentul (CEE) nr. 2112/78 al Consiliului
                  2
                și a intrat în vigoare în Comunitate la 20 iunie 1983
                  3
               .

               (2)O versiune consolidată a Convenției TIR a fost publicată ca anexă la Decizia 2009/477/CE a Consiliului
                  4
               , în conformitate cu care Comisia publică modificările ulterioare ale Convenției TIR în Jurnalul Oficial al Uniunii Europene, indicând data la care acestea intră în vigoare.

               (3)Este necesar să se lărgească domeniul de aplicare al dispoziției de la articolul 1 litera (q) din Convenția TIR pentru a permite și altor autorități decât autoritățile vamale să autorizeze o asociație care să acționeze ca garant pentru persoanele ce folosesc regimul TIR. Această flexibilitate este necesară din cauza modalităților administrative diferite care există în diverse părți contractante.

               (4)Termenul „frontieră” utilizat în prezent la articolul 2 din Convenția TIR poate duce la interpretări diferite. Textul articolului 2 ar trebui modificat pentru a preciza că termenul „frontieră” se referă la o frontieră vamală.

               (5)În scopul coerenței terminologice la nivelul întregii Convenții TIR, termenul „agreate/ă” se înlocuiește cu termenul „autorizate/ă”, iar sintagma „părțile contractante” se înlocuiește cu „fiecare parte contractantă”.

               (6)O modificare a articolului 11 alineatul (3) din Convenția TIR va scurta perioada la sfârșitul căreia unei asociații garante îi poate fi transmisă o cerere de plată a sumei menționate la articolul 8 alineatul (1) din Convenția TIR.  Comitetul de gestiune al Convenției TIR s-a consultat cu privire la această propunere cu Uniunea Internațională a Transporturilor Rutiere (IRU), care este organizația internațională menționată la articolul 6 din Convenția TIR, autorizată să își asume responsabilitatea organizării și funcționării eficace a sistemului internațional de garanții. IRU a confirmat faptul că scurtarea acestei perioade nu va avea probabil niciun impact operațional asupra funcționării lanțului de garanții TIR. Reducerea propusă, de la trei luni la o lună, este probabil să ducă la eficientizarea procedurii și nu va împiedica administrația vamală să transmită cererile la o dată ulterioară.

               (7)Pe lângă comiterea unei încălcări grave a legilor sau a reglementărilor vamale aplicabile transporturilor internaționale de mărfuri, încălcarea repetată a acestor legi sau reglementări poate constitui și ea un motiv de excludere temporară sau permanentă a titularului carnetului TIR din regimul TIR în conformitate cu articolul 38 alineatul (1) din Convenția TIR. Articolul respectiv ar trebui să precizeze în mod explicit faptul că părțile contractante decid cu privire la criteriile de definire a gradului de gravitate a unei asemenea încălcări. Această modificare are ca scop să elimine ambiguitatea legată de acordarea sau nu a unei marje de discreție părților contractante în această privință.

               (8)Pentru a alinia textul Convenției TIR la creșterea sumei maxime a garanției per carnet TIR de către lanțul de garanții, anexa 6 la Convenția TIR ar trebui modificată pentru a menționa suma de 100 000 EUR, în locul sumei de 50 000 USD.

               (9)Modificarea anexei 6, a anexei 8 articolul 1 bis și a anexei 9 partea III punctul 2 la Convenția TIR are ca scop sporirea transparenței aspectelor financiare legate de funcționarea IRU, organizația internațională autorizată să își asume responsabilitatea organizării și funcționării eficace a sistemului internațional de garanții. Modificarea anexei 9 la Convenția TIR ar urma să stabilească noi norme privind cerințele de audit, precum și condiții și cerințe în ceea ce privește o organizație internațională autorizată cu obiectivul de a asigura transparența și buna guvernanță a evidențelor și conturilor relevante, precum și în ceea ce privește tipărirea și distribuirea carnetelor TIR. Modificările aduse anexei 8 articolul 1 bis la Convenția TIR au ca scop introducerea unei cerințe ca rapoartele de audit și declarațiile financiare anuale prezentate de organizația internațională autorizată, în conformitate cu obligațiile care îi revin în temeiul anexei 9 partea III la Convenția TIR, să fie examinate sau chiar verificate de Comitetul de gestiune. De asemenea, Comitetului de gestiune urmează să i se confere competența de a solicita examinări suplimentare dacă acestea sunt justificate pe baza unei evaluări a riscurilor. Modificarea anexei 6 la Convenția TIR are ca scop să specifice modul în care trebuie efectuate examinările suplimentare.

               (10)O modificare a subtitlului anexei 9 partea I și a anexei 9 partea I punctul 1 la Convenția TIR pentru a adăuga termenul „minimale” are ca scop eliminarea utilizării neconsecvente a expresiilor „condiții(le) și cerințe(le)” și „condițiile și cerințele minimale” la articolul 6 și în anexa 9 la Convenția TIR.

               (11)Toate statele membre ale Uniunii și-au exprimat avizul favorabil cu privire la propunerea de modificare în cadrul Grupului de experți în chestiuni vamale – TIR și al altor convenții ale CEE-ONU.

               (12)Următoarea sesiune a Comitetului de gestiune al Convenției TIR, în cursul căreia modificările propuse urmează să fie prezentate spre adoptare, este programată să aibă loc în octombrie 2017.

               (13)Poziția care urmează să fie adoptată în numele Uniunii în cadrul Comitetului de gestiune al Convenției TIR ar trebui să se bazeze, așadar, pe propunerile de modificări anexate la prezenta decizie,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii Europene în cadrul Comitetului de gestiune al Convenției TIR se bazează pe propunerile de modificări anexate la prezenta decizie.

               Reprezentanții Uniunii pot conveni, în cadrul Comitetului de gestiune al Convenției TIR, asupra unor schimbări minore ale propunerilor de modificări fără a mai fi necesară o nouă decizie a Consiliului.

               Articolul 2

               După adoptare, modificările sunt publicate în Jurnalul Oficial al Uniunii Europene, cu precizarea datei la care intră în vigoare.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)
                  JO L 252, 14.9.1978, p. 2.

                     (2)
                  Regulamentul (CEE) nr. 2112/78 al Consiliului din 25 iulie 1978 privind semnarea Convenției vamale privind transportul internațional de mărfuri, sub acoperirea carnetelor TIR (Convenția TIR) din 14 noiembrie 1975 de la Geneva (JO L 252, 14.9.1978, p. 1).

                     (3)
                  JO L 31, 2.2.1983, p. 13.

                     (4)
                  Decizia 2009/477/CE a Consiliului din 28 mai 2009 de publicare în formă consolidată a textului Convenției vamale privind transportul internațional de mărfuri sub acoperirea carnetelor TIR (Convenția TIR) din 14 noiembrie 1975 de la Geneva, astfel cum a fost modificată după această dată (JO L 165, 26.6.2009, p. 1).

    ---documentbreak---

               COMISIA EUROPEANĂ
            Bruxelles, 8.8.2017
            COM(2017) 408 final
            ANEXĂ
            la
            Propunerea de decizie a Consiliului
            privind poziția care urmează a fi adoptată, în numele Uniunii Europene, în cadrul Comitetului de gestiune al Convenției TIR cu privire la propunerea de modificare a Convenției vamale privind transportul internațional de mărfuri sub acoperirea carnetelor TIR

               APENDICE

               Modificări ale Convenției vamale privind transportul internațional de mărfuri sub acoperirea carnetelor TIR (Convenția TIR din 1975)

               Modificări ale textului principal al Convenției TIR, în conformitate cu procedura de modificare de la articolul 59.

               Articolul 1 litera (q)

               După „autoritățile vamale”, se adaugă „sau de alte autorități competente”.

               Articolul 2

               După „frontiere”, se introduce „vamale”.

               Articolul 3 litera (b)

               În loc de „agreată”, se va citi „autorizată”.

               Articolul 6 alineatul (2)

               În loc de „agreată”, se va citi „autorizată”.

               Articolul 11 alineatul (3)

               În loc de „trei luni”, se va citi „o lună”.

               Articolul 38

               În locul textului actual, se va citi

               Fiecare parte contractantă are dreptul de a exclude, temporar sau cu titlu definitiv, de la beneficiul prezentei convenții, orice persoană vinovată de abateri grave sau repetate de la legile sau reglementările vamale aplicabile transporturilor internaționale de mărfuri. Condițiile în care abaterea de la legile sau reglementările vamale este considerată gravă sunt decise de partea contractantă în cauză.

               Modificări ale anexelor la Convenția TIR, în conformitate cu procedura de modificare de la articolul 60.

               Anexa 6 nota explicativă 0.8.3

               În loc de „50.000 USD”, se va citi „100 000 EUR”

               Anexa 6 nota explicativă 8.1 bis.6

               Se adaugă o nouă notă explicativă 8.1 bis.6, cu următorul text

               Comitetul poate solicita serviciilor competente ale Organizației Națiunilor Unite să efectueze examinări suplimentare. Alternativ, comitetul poate decide să angajeze un auditor extern independent și să mandateze Comitetul executiv TIR să elaboreze termenii de referință ai auditului, pe baza obiectului și scopului auditului determinate de Comitetul de gestiune. Termenii de referință se aprobă de către Comitetul de gestiune. Examinarea suplimentară de către un auditor extern independent are ca rezultat un raport și o scrisoare cu recomandări către conducere, care sunt prezentate Comitetului de gestiune. Într-un astfel de caz, costul financiar al angajării unui auditor extern independent, inclusiv procedura aferentă de atribuire a contractului, este suportat din bugetul Comitetului executiv TIR.

               Anexa 8 articolul 1 bis

               După textul existent, se introduc noile alineate (4), (5) și (6), cu următorul text

               „4.
                     Comitetul primește și examinează declarațiile financiare auditate și raportul sau rapoartele de audit anuale prezentate de organizația internațională în conformitate cu obligațiile care îi revin în temeiul anexei 9 partea III. În decursul și în limitele domeniului de aplicare al examinării sale, comitetul poate solicita informații, clarificări sau documente suplimentare de la organizația internațională sau de la auditorul extern independent în cauză.

               5.
                     Fără a aduce atingere examinării menționate la alineatul (4) și pe baza unei evaluări a riscurilor, comitetul are dreptul de a solicita efectuarea unor examinări suplimentare. Comitetul mandatează Comitetul executiv TIR sau solicită serviciilor competente ale Organizației Națiunilor Unite să efectueze evaluarea riscurilor.

               Domeniul de aplicare al examinărilor suplimentare este determinat de comitet, ținând seama de evaluarea riscurilor realizată de Comitetului executiv TIR sau de serviciile competente ale Organizației Națiunilor Unite.

               Rezultatele tuturor examinărilor menționate la prezentul articol sunt păstrate de Comitetul executiv TIR și puse la dispoziția tuturor părților contractante pentru a fi luate în considerare în mod corespunzător.

               6.
                     Procedura de efectuare a examinărilor suplimentare se aprobă de Comitetul de gestiune.

               Anexa 9 partea I subtitlu

               După „Condiții și cerințe”, se adaugă „minimale”

               Anexa 9 partea I punctul 1 (primul rând)

               După „condițiile și cerințele”, se adaugă „minimale”

               Anexa 9 partea I punctul 7

               În loc de „părțile contractante doresc”, se va citi „fiecare parte contractantă dorește”

               Anexa 9 partea II, Procedura, Modelul formularului de autorizare, punctul 1

               În loc de „agreată”, se va citi „autorizată”

               Anexa 9 partea III punctul 2

               După litera (n), se introduc noile litere (o), (p) și (q), cu următorul text

               (o)
                     ține evidențe și conturi separate care cuprind informații și documente legate de organizarea și de funcționarea unui sistem internațional de garanții și de tipărirea și distribuirea carnetelor TIR;

               (p)
                     este disponibilă pentru a coopera în mod integral și oportun, inclusiv în ceea ce privește (dar fără a se limita la) permiterea accesului serviciilor competente ale Organizației Națiunilor Unite sau al oricărei alte entități competente autorizate corespunzător la evidențele și conturile menționate mai sus, precum și facilitarea inspecțiilor și a auditurilor suplimentare efectuate de acestea în numele părților contractante, în temeiul anexei 8 articolul 1 bis alineatele (5) și (6).

               (q)
                     angajează un auditor extern independent pentru a realiza auditul anual al evidențelor și conturilor menționate la litera (o). Auditul extern se realizează în conformitate cu Standardele internaționale de audit (ISA) și are ca rezultat un raport de audit anual și o scrisoare cu recomandări către conducere, care sunt prezentate Comitetului de gestiune.